Návrh VYKONÁVACIE ROZHODNUTIE RADY, ktorým sa Litovskej republike povoľuje uplatňovať opatrenie odchyľujúce sa od článku 287 smernice Rady 2006/112/ES o spoločnom systéme dane z pridanej hodnoty /* KOM/2011/0134 v konečnom znení - NLE 2011/0057*/





[pic] | EURÓPSKA KOMISIA | Brusel, 23.3.2011 KOM(2011) 134 v konečnom znení 2011/0057 (NLE) Návrh VYKONÁVACIE ROZHODNUTIE RADY, ktorým sa Litovskej republike povoľuje uplatňovať opatrenie odchyľujúce sa od článku 287 smernice Rady 2006/112/ES o spoločnom systéme dane z pridanej hodnoty DÔVODOVÁ SPRÁVA 1. KONTEXT NÁVRHU Dôvody a ciele návrhu Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada, ktorá koná jednomyseľne na návrh Komisie, povoliť ktorémukoľvek členskému štátu uplatňovať osobitné opatrenia odchyľujúce sa od ustanovení uvedenej smernice s cieľom zjednodušiť postup pri výbere DPH, alebo zabrániť určitým druhom daňových únikov alebo obchádzaniu daňových povinností. Litva požiadala listom, ktorý Komisia zaevidovala 19. novembra 2010, o povolenie oslobodiť od dane zdaniteľné osoby, ktorých ročný obrat nepresahuje 45 000 EUR. V súlade s článkom 395 ods. 2 smernice 2006/112/ES Komisia informovala ostatné členské štáty listom z 21. januára 2011 o žiadosti predloženej Litvou. Listom z 25. januára 2011 Komisia oznámila Litve, že má všetky informácie potrebné na posúdenie danej žiadosti. Všeobecný kontext Podľa kapitoly 1 hlavy XII smernice o DPH sa členským štátom umožňuje uplatňovať osobitné režimy pre malé podniky vrátane možnosti oslobodiť od dane zdaniteľné osoby, ktorých ročný obrat nepresahuje istú sumu. Z tejto odchýlky vyplýva, že zdaniteľná osoba nemusí účtovať DPH na svoje dodávky a nemôže si teda odpočítať DPH na svojich vstupoch. Tento strop ročného obratu sa v jednotlivých členských štátoch líši, najmä v závislosti od dátumu ich pristúpenia. Pre členské štáty, ktoré pristúpili po 1. januári 1978, sa maximálna suma ročného obratu stanovila v článku 287 smernice o DPH. Pre Litvu sa jej výška stanovila na 29 000 EUR, prepočítané v súlade s výmenným kurzom v deň pristúpenia (článok 287 ods. 11 smernice o DPH). Zámerom žiadosti Litvy o výnimku je zjednodušiť systém DPH pre malé podniky tým, že sa zavedie toto zjednodušujúce opatrenie pri zdaniteľných osobách, ktorých ročný obrat nepresahuje 45 000 EUR. Týmto opatrením sa podstatne zníži záťaž pre podniky oprávnené na daný režim a zbaví ich mnohých povinností existujúcich v rámci bežného režimu DPH. Režim bude pre zdaniteľné osoby voliteľný. Na základe informácií predložených Litvou bude dosah na celkovú sumu daňových príjmov vybratú v štádiu konečnej spotreby zanedbateľný. Výnimka by platila od 1. januára 2012 minimálne do 31. decembra 2014 alebo do nadobudnutia účinnosti smernice o strope ročného obratu, v rámci ktorého sa môžu dodávky zdaniteľnej osoby oslobodiť od DPH. Existujúce ustanovenia v oblasti návrhu V roku 2004 Komisia navrhla zvýšiť prah ročného obratu, na základe ktorého členské štáty [KOM(2004) 728 v konečnom znení] udeľujú oslobodenie od DPH zdaniteľným osobám, na 100 000 EUR, s možnosťou každý rok tento prah aktualizovať. Súlad s ostatnými politikami a cieľmi Únie Neuplatňuje sa. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Konzultácie so zainteresovanými stranami Nepodstatné. Získavanie a využívanie expertízy Externá expertíza nebola potrebná. Posúdenie vplyvu Cieľom rozhodnutia je zaviesť zjednodušujúce opatrenie, ktorým sa odstránia mnohé povinnosti súvisiace s DPH pre podniky, ktorých ročný obrat nepresahuje 45 000 EUR, rozhodnutie je teda pre podniky potenciálne priaznivé. Vzhľadom na úzky rozsah pôsobnosti danej odchýlky a na jej dočasné uplatňovanie bude pôsobnosť v každom prípade obmedzená. 3. PRÁVNE PRVKY NÁVRHU Zhrnutie navrhovaného opatrenia Povolenie pre Litvu uplatňovať opatrenie odchyľujúce sa od smernice 2006/112/ES, pokiaľ ide o zavedenie zjednodušujúceho opatrenia pre podniky, ktorých ročný obrat nepresahuje 45 000 EUR. Právny základ Článok 395 smernice o DPH 2006/112/ES z 28. novembra 2006 o spoločnom systéme dane z pridanej hodnoty. Zásada subsidiarity Návrh patrí do výlučnej právomoci EÚ. Zásada subsidiarity sa preto neuplatňuje. Zásada proporcionality Návrh je v súlade so zásadou proporcionality z tohto(týchto) dôvodu(-ov). Toto vykonávacie rozhodnutie sa týka povolenia udeleného členskému štátu na základe jeho vlastnej žiadosti a nezakladá žiadnu povinnosť. Vzhľadom na obmedzený rozsah pôsobnosti odchýlky je osobitné opatrenie úmerné sledovanému cieľu. Výber nástrojov Navrhované nástroje: rozhodnutie. Iné prostriedky by neboli primerané z tohto dôvodu (týchto dôvodov): Podľa článku 395 smernice o DPH 2006/112/ES o spoločnom systéme dane z pridanej hodnoty je výnimka zo spoločných pravidiel o DPH možná iba s povolením Rady, ktorá koná jednomyseľne na návrh Komisie. Rozhodnutie Rady je najvhodnejším nástrojom, keďže môže byť určené jednotlivým členským štátom. 4. VPLYV NA ROZPOČET Návrh nemá žiadny vplyv na rozpočet EÚ. 5. VOLITEĽNÉ PRVKY Návrh obsahuje doložku o ukončení platnosti. 2011/0057 (NLE) Návrh VYKONÁVACIE ROZHODNUTIE RADY ktorým sa Litovskej republike povoľuje uplatňovať opatrenie odchyľujúce sa od článku 287 smernice Rady 2006/112/ES o spoločnom systéme dane z pridanej hodnoty RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty[1] (ďalej len „smernica o DPH“), a najmä na jej článok 395 ods. 1, so zreteľom na návrh Európskej komisie, keďže: 1. Litva požiadala listom, ktorý Komisia zaevidovala 19. novembra 2010, o povolenie opatrenia odchyľujúceho sa od článku 287 ods. 11 smernice o DPH s cieľom oslobodiť od dane zdaniteľné osoby, ktorých ročný obrat nepresahuje 45 000 EUR. Týmto opatrením sa tieto zdaniteľné osoby oslobodia od niektorých alebo od všetkých povinností súvisiacich s daňou z pridanej hodnoty (DPH) uvedených v kapitolách 2 až 6 hlavy XI smernice o DPH. 2. V súlade s článkom 395 ods. 2 druhým pododsekom smernice o DPH Komisia informovala ostatné členské štáty o žiadosti z 21. januára 2011, ktorú predložila Litva. Listom z 25. januára 2011 Komisia oznámila Litve, že má všetky informácie potrebné na posúdenie danej žiadosti. 3. Členské štáty už majú možnosť využívať osobitný režim pre malé podniky podľa hlavy XII smernice o DPH. Toto opatrenie sa od hlavy XII smernice o DPH odchyľuje len do tej miery, že prah ročného obratu zdaniteľných osôb v rámci režimu je vyšší než ten, ktorý má Litva povolené uplatňovať na základe článku 287 ods. 11 smernice o DPH, konkrétne 29 000 EUR. 4. Vyšší prah pre osobitný režim je zjednodušujúcim opatrením a môže podstatne znížiť povinnosti najmenších podnikov súvisiace s DPH, pričom takýto osobitný režim je pre zdaniteľné osoby dobrovoľný a podniky sa môžu rozhodnúť pre bežný režim DPH. 5. Komisia do svojho návrhu smernice s cieľom zjednodušiť povinnosti spojené s daňou z pridanej hodnoty z 29. októbra 2004[2] zahrnula ustanovenia, ktoré členským štátom umožňujú stanoviť strop ročného obratu na výnimku z režimu DPH do maximálnej výšky 100 000 EUR alebo jej protihodnoty v národnej mene, pričom táto suma sa môže každoročne aktualizovať. Žiadosť, ktorú Litva predložila, zodpovedá tomuto návrhu. 6. Odchýlka nebude mať vplyv na vlastné zdroje Únie plynúce z DPH a bude mať len zanedbateľný účinok na celkovú sumu daňových príjmov členských štátov vybratú v štádiu konečnej spotreby, PRIJALA TOTO ROZHODNUTIE: Článok 1 Odchylne od článku 287 ods. 11 smernice 2006/112/ES sa týmto Litovskej republike povoľuje oslobodiť od DPH zdaniteľné osoby s ročným obratom, ktorý nepresahuje protihodnotu sumy 45 000 EUR v národnej mene pri konverznom kurze platnom v deň pristúpenia Litvy k Európskej únii. Článok 2 Toto rozhodnutie nadobúda účinnosť dňom jeho oznámenia. Uplatňuje sa od 1. januára 2012 do dňa nadobudnutia účinnosti smernice, ktorou sa menia a dopĺňajú sumy stropov ročných obratov, v prípade ktorých môžu zdaniteľné osoby využiť odchýlku od režimu DPH, alebo 31. decembra 2014, podľa toho, ktorý dátum nastane skôr. Článok 3 Toto rozhodnutie je určené Litovskej republike. V Bruseli Za Radu predseda [1] Ú. v. EÚ L 347, 11.12.2006, s. 1. [2] KOM(2004) 728 v konečnom znení (Ú. v. EÚ C 24, 29.1.2005, s. 8).